[pic] | COMISIA COMUNITĂŢILOR EUROPENE |

Bruxelles, 19.12.2008

COM(2008) 849 final

2008/0236 (ACC)

Propunere de

DECIZIE A CONSILIULUI

privind poziția care urmează a fi adoptată de către Comunitate în legătură cu propunerea de modificare a Convenției vamale privind transportul internațional de mărfuri, sub acoperirea carnetelor TIR (Convenția TIR din 1975)

(prezentată de Comisie)

EXPUNERE DE MOTIVE

Contextul propunerii

Motivele și obiectivele propunerii

Convenția vamală privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 a fost aprobată, în numele Comunității Economice Europene, prin Regulamentul (CEE) nr. 2112/78 al Consiliului. Convenția a intrat în vigoare în Comunitate la 20 iunie 1983.

Propunerea de decizie vizează modificarea notei explicative pentru articolul 8.3 din Convenția TIR. Modificarea se referă la nivelul de garanție recomandat pentru carnetul TIR. În octombrie 2008 Grupul de lucru privind problemele vamale care vizează transporturile și Comitetul de gestionare al Convenției TIR au hotărât că suma recomandată care poate fi solicitată pentru fiecare carnet TIR ar trebui modificată de la 50 000 USD la 60 000 EUR.

Contextul general

Convenția TIR este gestionată de către Comisia Economică pentru Europa a Organizației Națiunilor Unite (CEE-ONU), cu sediul la Geneva. Convenția a instituit un regim de tranzit vamal pentru circulația internațională a mărfurilor pe cale rutieră și permite ca mărfurile plasate în regim suspensiv vamal și fiscal să traverseze frontierele internaționale cu un minimum de intervenție din partea autorităților vamale, pe parcursul deplasării. Prin diminuarea obstacolelor tradiționale apărute în calea circulației internaționale a mărfurilor, sistemul TIR încurajează dezvoltarea comerțului internațional. Prin reducerea duratei tranzitului, acesta permite realizarea de economii substanțiale în ceea ce privește costurile de transport. Cel mai important avantaj al regimului este faptul că, prin intermediul lanțului internațional de garanție, Convenția TIR permite accesul relativ simplu la garanțiile necesare. Carnetele TIR constituie nu numai o declarație de tranzit, ci și o dovadă a garanției. Nivelul garanției de 50 000 USD stabilit în 1975 nu a fost modificat niciodată.

În cursul ultimelor luni, unele părți contractante la convenție și-au exprimat îngrijorarea cu privire la nivelul actual al garanției recomandate pentru transporturile TIR, și anume 50 000 USD. Acestea au estimat că prețurile actuale și cursul de schimb sunt diferite de cele din 1975 și că, prin urmare, trebuie să aplice măsuri de control suplimentare, de exemplu escorte vamale sau garanții financiare. Pentru a evita astfel de măsuri și probleme complementare s-a propus o modificare a notei explicative 0.8.3. Această propunere a fost discutată de Grupul de lucru privind problemele vamale care vizează transporturile și de Comitetul de gestionare al Convenției TIR și nu s-au exprimat obiecții.

Având în vedere că legislația aplică deja suma recomandată de 60 000 EUR, propunerea de amendament nu are incidențe asupra Comunității.

Dispozițiile în vigoare în domeniul propunerii

Nu există dispoziții în vigoare în domeniul propunerii.

Coerența cu celelalte politici și obiective ale Uniunii

Propunerea de decizie este în conformitate cu politica comună în domeniul comerțului și transportului. Prin facilitarea transportului rutier, sistemul TIR permite ca mărfurile să se deplaseze, traversând teritoriile celor 67 de părți contractante, cu un minimum de intervenții din partea administrațiilor vamale și oferă, prin intermediul lanțului internațional de garanție, un acces relativ simplu la garanțiile necesare. Simplificările realizate prin intermediul Convenției TIR sunt în conformitate cu Strategia de la Lisabona revizuită.

Consultarea părților interesate și evaluarea impactului

Consultarea păr ților interesate

Metode de consultare, principalele sectoare vizate și profilul general al celor consultați

S-au derulat consultări pe marginea propunerii cu Uniunea Internațională a Transporturilor Rutiere, cu toate asociațiile garante și autoritățile vamale ale părților contractante la Convenția TIR. De asemenea, au avut loc consultări în cadrul reuniunilor Grupului de lucru privind problemele vamale care vizează transporturile și Comitetului de gestionare al Convenției TIR.

Rezumatul răspunsurilor și modul în care au fost luate în considerare acestea

Aviz favorabil

Obținerea și utilizarea expertizei

Nu a fost necesar să se recurgă la expertiză externă.

Evaluarea impactului

Nivelul garanției pentru Carnetul TIR ar trebui să fie mai mare pentru ca sistemul TIR să ofere mai multă siguranță și pentru a elimina măsurile de control suplimentare, de exemplu escortele sau necesitatea conturilor de garanție financiară.

Pentru Comunitate garanția recomandată de 60 000 EUR se aplică deja de câtva timp iar propunerea de amendament va armoniza legislația comunitară și Convenția TIR.

Prin introducerea acestui amendament, se vor asigura interesele financiare ale administrațiilor vamale și se estimează că se va reduce utilizarea escortelor vamale costisitoare.

Elementele juridice ale propunerii

Acest amendament propune o modificare a notei explicative 0.8.3 din Convenția TIR.

Temeiul juridic

Articolele 133 și 300 alineatul (2) din Tratatul de instituire a Comunității Europene.

Principiul subsidiarității

Propunerea intră în sfera competenței exclusive a Comunității. Prin urmare, principiul subsidiarității nu se aplică.

Principiul proporționalității

Propunerea se conformează principiului proporționalității din următorul (următoarele) motiv(e).

Aceasta introduce o modificare la acordul internațional care, ca atare, respectă principiul proporționalității.

Propunerea se referă la nota explicativă. Prezentul amendament vizează modificarea nivelului garanției recomandate pentru Carnetul TIR de la 50 000 USD la 60 000 EUR.

Alegerea instrumentelor

Instrumentele propuse: Decizie.

Alte instrumente nu ar fi adecvate din următorul (următoarele) motiv(e).

Acordurile internaționale și amendamentele aduse acestor acorduri sunt, în general, introduse în legislația comunitară prin intermediul unei decizii.

Implicațiile bugetare

Propunerea nu are implicații asupra bugetului comunitar.

2008/0236 (ACC)

Propunere de

DECIZIE A CONSILIULUI

privind poziția care urmează a fi adoptată de către Comunitate în legătură cu propunerea de modificare a Convenției vamale privind transportul internațional de mărfuri, sub acoperirea carnetelor TIR (Convenția TIR din 1975)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 coroborat cu articolul 300 alineatul (2),

întrucât:

(1) Convenția vamală privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 a fost aprobată, în numele Comunității, prin Regulamentul (CEE) nr. 2112/78 al Consiliului din 25 iulie 1978[1] și a intrat în vigoare în Comunitate la 20 iunie 1983[2].

(2) Unele părți contractante la Convenția TIR și-au exprimat îngrijorarea cu privire la nivelul actual al garanției recomandate pentru transporturile TIR. Acestea consideră că prețurile actuale și cursul de schimb sunt diferite de cele din 1975 și că, prin urmare, trebuie să aplice măsuri de control complementare, de exemplu escorte vamale sau garanții financiare. Pentru a evita astfel de măsuri și probleme complementare s-a propus o modificare a notei explicative 0.8.3.

(3) În octombrie 2008 Comitetul de gestionare al Convenției TIR a hotărât că, pentru a asigura interesele financiare ale administrațiilor vamale implicate în sistemul TIR, este necesară o modificare a notei explicative 0.8.3. pentru înlocuirea sumei de 50 000 USD cu suma de 60 000 EUR.

(4) Trebuie stabilită poziția Comunității în legătură cu modificarea propusă.

ADOPTĂ PREZENTA DECIZIE:

Articolul 1

Pozi ția Comunității în cadrul comitetului de gestionare este în favoarea propunerii de modificare prezentată în anexă.

Articolul 2

Prezenta decizie se adresează statelor membre.

Adoptată la Bruxelles,

Pentru Consiliu

Președintele

ANEXĂ

Se modifică nota explicativă 0.8.3. după cum urmează:

se înlocuiește „50 000 USD” cu „60 000 EUR”.

[1] JO L 252, 14.9.1978

[2] JO L 31, 2.2.1983, p. 13